b'\n_START_ARTICLE_\nTopografija\n_START_PARAGRAPH_\nTopograf\xc3\xadja je predvsem geografski pojem, ki se nana\xc5\xa1a na opisovanje in preu\xc4\x8devanje Zemljinih povr\xc5\xa1inskih zna\xc4\x8dilnosti oziroma fizi\xc4\x8dnogeografskih zna\xc4\x8dilnosti, kot so vi\xc5\xa1ina, nagib in slemenitev. Soroden pojem je teren, ki ozna\xc4\x8duje bolj same zna\xc4\x8dilnosti povr\xc5\xa1ja kot njih \xc5\xa1tudije. Zraven sodi tudi pojem relief, ki pa se nana\xc5\xa1a na vi\xc5\xa1insko razporejenost povr\xc5\xa1ja._NEWLINE_Razumevanje topografije je kriti\xc4\x8dnega pomena za mnogo \xc5\xa1tudij in dejavnosti. Tako je v okoljskem in\xc5\xbeeniringu, agrikulturi in hidrologiji pomembno zaradi dolo\xc4\x8danja razvodnic, zna\xc4\x8dilnosti vodnih tokov in odna\xc5\xa1anja ter zna\xc4\x8dilnosti vodovja samega. Ravno tako je topografija pomemben vir podatkov za razumevanje vremenskih vzorcev, ki so za posamezno pokrajino izdelani glede na to, ali je ta ravninska ali razgibana, nizka ali visoka idr. Topografske \xc5\xa1tudije so tudi del \xc5\xa1tudija obstoje\xc4\x8de arhitekture, popisov umetnostne in druge kulturne dedi\xc5\xa1\xc4\x8dine in posledi\xc4\x8dno na\xc4\x8drtovanja razli\xc4\x8dne infrastrukture, kot je prometna._NEWLINE_Geografske topografske raziskave so se razmahnile \xc5\xa1ele v 19. stoletju, saj je ve\xc4\x8dina narodnih geografskih raziskav na svojih zemljevidih popisovala le nadmorske vi\xc5\xa1ine posameznih to\xc4\x8dk. Kljub temu pa je prva topografska karta, ki je med drugim vsebovala tudi \xc5\xbee izohipse, iz\xc5\xa1la leta 1784, pet let pred francosko revolucijo v Franciji, prikazovala pa je teren te de\xc5\xbeele; kmalu ji je sledila tudi topografska karta Anglije.\n_START_SECTION_\nZemeljsko povr\xc5\xa1je in oblikovanje povr\xc5\xa1ja\n_START_PARAGRAPH_\nZemeljsko povr\xc5\xa1je je zunanja meja zemeljske skorje. 71 odstotkov povr\xc5\xa1ja prekrivajo svetovni oceani, zaradi \xc4\x8desar ni najti vpliva eksogenih sil. To povr\xc5\xa1je je zaznamovano z globokomorskimi jarki, oceanskimi hrbti, kontinentalnimi policami, kontinentalnimi pobo\xc4\x8dji in abisalnimi ravninami. Preostalih 29\xc2\xa0% povr\xc5\xa1ine planeta je dvignjeno nad morsko gladino in tako izpostavljenih eksogenim procesom. Najzna\xc4\x8dilnej\xc5\xa1i relief kopnega na Zemlji je re\xc4\x8dni relief. Povpre\xc4\x8dna vi\xc5\xa1ina kopnega povr\xc5\xa1ja je 875 metrov; v Evropi in Avstraliji, ki sta najni\xc5\xbeji celini, ta vrednost zna\xc5\xa1a 340 m, v Severni Ameriki 720 m, v Afriki 750 m, v Aziji 960 m in na Antarktiki zaradi ve\xc4\x8d kot 3.000 metrov debelih ledenih skladov 2.200 metrov._NEWLINE_Oblika zemeljskega povr\xc5\xa1ja oziroma teren je posledica zapletenega sou\xc4\x8dinkovanja endogenih in eksogenih sil. Ti dve skupini sil sta si v nasprotju, saj prva izmed njih, v katero sodijo tektonika plo\xc5\xa1\xc4\x8d, vodoravni in navpi\xc4\x8dni premiki teh in vulkanizem, vi\xc5\xa1ino povr\xc5\xa1ja v splo\xc5\xa1nem pove\xc4\x8duje, medtem ko eksogene sile, tj. denudacijski in erozijski procesi, vi\xc5\xa1ino povr\xc5\xa1ja zmanj\xc5\xa1ujejo._NEWLINE_Prvo pomembno teorijo o oblikovanju povr\xc5\xa1ja je ob koncu 19. in za\xc4\x8detku 20. stoletja razvil geomorfolog William Morris Davis, in sicer teorijo o cikli\xc4\x8dnem razvoju reliefa. Ta predvideva razmeroma hiter dvig terena na osnovi tektonike, zatem pa dalj\xc5\xa1i \xc4\x8das vztrajnega eksogenega delovanja. Novej\xc5\xa1e teorije, ki so podlaga dana\xc5\xa1njega topografskega raziskovanja, pa razlagajo stalno in hkratno sou\xc4\x8dinkovanje obeh skupin procesov._NEWLINE_Endogeni procesi v na\xc4\x8delu delujejo mo\xc4\x8dneje od eksogenih procesov, zaradi \xc4\x8desar se povpre\xc4\x8dna vi\xc5\xa1ina Zemljinega povr\xc5\xa1ja po\xc4\x8dasi dviguje; v tem trenutku zna\xc5\xa1a povpre\xc4\x8dno 875 metrov nad morjem za kopne predele. Tako mlado nagubana gorovja pridobijo med 4 in 12 mm vi\xc5\xa1ine vsako leto, nekatera najstarej\xc5\xa1a obmo\xc4\x8dja zemeljskega povr\xc5\xa1ja, \xc5\xa1\xc4\x8diti ali kratoni, tj. obmo\xc4\x8dja tektonskega mirovanja, pa endogenih sil ne \xc4\x8dutijo. V Sloveniji tektonska aktivnost povzro\xc4\x8di za najve\xc4\x8d 1-2 mm vi\xc5\xa1inskega premika letno._NEWLINE_Na drugi strani eksogene sile delujejo tako, da letno zni\xc5\xbeajo povr\xc5\xa1je za povpre\xc4\x8dno 1-1,5 mm vsako leto v visokogorju in manj na druga\xc4\x8dnih reliefih. Na tak na\xc4\x8din vodovja odplavijo s povr\xc5\xa1ja Severne Amerike vsako leto 1,2 milijarde ton materiala, kar pomeni odstranitev 25-75 mm povr\xc5\xa1inskega sloja v 1.000 letih. Tak\xc5\xa1no odna\xc5\xa1anje povr\xc5\xa1inskega sloja gradiva poteka na vseh ozemljih: kamnine, ki danes predstavljajo povr\xc5\xa1je avstrijskih Visokih Tur na 4.000 metrih, so nastale na globini 12 kilometrov pred 10-15 milijoni let, material nad njimi je bil v tem \xc4\x8dasu odstranjen zaradi eksogenih sil, sloji pod njim pa so se dvignili zaradi tektonskega gubanja in izostazije.'